Էլիզաբեթ Ռիվերս

Էլիզաբեթ Ջոյս Ռիվերս (, ), Իռլանդիայում հաստատված նկարիչ, փորագրող և պատկերազարդող։

Կենսագրություն 
Էլիզաբեթ Ռիվերսը ծնվել է 1903 թվականին, Անգլիայի Հերթֆորդշիր կոմսության Սոուբրիջվորֆ բնակավայրում։ Սովորել է  Գոլդսմիթի քոլեջում։ Լոնդոնում աշխատել է Էդմունդ Սալիվանի մոտ։ 1926 թվականին Թագավորական ակադեմիայից կրթաթոշակ է ստացել և ուսումը շարունակել Ուոլթեր Սիկերտի մոտ։ 1931 թվականին տեղափոխվել է Փարիզ, ուսումը շարունակել արվեստի դպրոցում՝ ուսանելով Անդրե Լոտի և Ջինո Սևերինիի մոտ։ 1932 թվականին ընդգրկվել է «Քսանականների խմբում»։  Լոնդոնում ցուցադրվել է Վերթայմ պատկերասրահում, այնուհետև տեղափոխվել և բնակություն է հաստատել Իռլանդիայի Արան կղզիներում։ Նրա առաջին գիրքը՝ «Այս մարդը» (This Man), 1939 թվականին հրատարակվել է Guyon հրատարակչատան կողմից։ Էլիզաբեթն այն գրել է Արանում։ «Անծանոթն Արանում» (Stranger in Aran) գիրքը հրատարակվել է 1946 թվականին։ Էլիզաբեթը ցուցադրվել է Իռլանդական թագավորական ակադեմիայում (Royal Hibernian Academy): Վադինգթոն ցուցասրահը հրատարակել է Ռիվերսի փայտե փորագրությունների ալբոմը։ Երկրորդ համաշխարհային պատերազմի ժամանակ Ռիվերսն ապրել է Լոնդոնում և օդային հարձակման ժամանակ եղել հրշեջ-պահակ։ Ապրել և ստեղծագործել է Իռլանդիայում, բացառությամբ պատերազմական ժամանակաշրջանի և 1955 թվականի։ Իվի Հոունի հետ ստեղծել է վիտրաժներ։ Ցուցահանդեսներ է ունեցել նաև Նոր անգլիական արվեստի ակումբում և Լոնդոնի Գեղարվեստի թագավորական ակադեմիայում։ Իռլանդիայի արևմուտքում բնակվելու տարիներին ընկերացել է The White Stag խմբի հիմնադիր Բազիլ Ռակոցիի հետ։

Էլիզաբեթ Ռիվերսը մահացել է 1964 թվականի հուլիսի 20-ին Դուբլինի Դորկի արվարձանի իր տանը։ Թաղված է Տալլայի Սուրբ Մելռեյն եկեղեցում։

Նկարազարդումներ 
Գրքերի համար արված պատկերազարդումներ՝
 Ալֆրեդ Թեննիսոն, «Երազանքի օրը» (1928)
 Էթել Մանին, «Connemara Journal» (1947) 
 Քրիստոֆեր Սմարթ, «Հոգեբուժարանից դուրս» (1956)

Ծանոթագրություններ 

Կին գրաֆիկներ
Կին պատկերազարդողներ
Կին փորագրողներ
Իռլանդացի նկարիչներ